text: Se højdepunkterne fra Dronningens besøg i Kolding på et minut
  05 maj 2018 kl. 18.21
  750-års jubilæet for byen og Koldinghus blev lørdag fejret med besøg af dronning Margrethe.
  Folkefesten blev indledt med toner fra Flyverhjemmeværnets Musikkorps, og dronningen ankom kort efter klokken 11. Hun vinkede og tog sig god tid til at hilse på de omkring 3.000 fremmødte på området ved Koldinghus.
  Dronningen holdt en kort tale kl. 11.30 i Staldgården. Blandt gæsterne på podiet var blandt andre dronningens søstre, statsministeren, den nyudnævnte minister Eva Kjer Hansen (V), den franske ambassadør François Zimeray og greveparret Ingolf og Sussie af Rosenborg – og selvfølgelig byens borgmester, Jørn Pedersen (V).
  Udstillingen 'Magtens smykker’ blev efterfølgende åbnet af Koldinghus' protektor prinsesse Benedikte. Derefter var der rundvisning i udstillingen. Dagen sluttede med, at dronning Margrethe blev kørt tilbage til Kongeskibet Dannebrog.
  